तो नरेंद्र भाई की इस मंशा को तो कोई भी सही मानेगा और जब उन्होंने नोटों की क़ानूनी हैसियत चुटकी बजाते ही रद्द कर देने के अपने फ़ैसले से आतंकवाद के खिलाफ़ लड़ाई को जोड़ दिया तो किसकी हिम्मत है कि सवाल खड़े करे? इसलिए मंगलवार की रात जिनके नोट रद्दी हो गए, वे भी अपने सीने पर पत्थर रख कर नरेंद्र भाई के छप्पन इंची सीने का गुणगान कर रहे हैं। हमारे प्रधानमंत्री की ‘मारे भी और रोने भी न दे’ वाली इस अदा पर फ़िदा लोगों की फ़िलहाल तो कोई कमी नहीं है। उनके कई हमसफ़र भी डबडबाए दिल से अपने नरेंद्र भाई के कसीदे गाने पर मजबूर हैं।